মা জানো,আমার না তিনটে মামা আছে! তুমি তো যাওনি কোনদিন। বাবা সেদিন আমাকে মামার বাড়ি নিয়ে গিয়েছিল । বাবা বললো ,ইনি তোমার মামা । ইনি তোমার মামা । উনি তোমার মামা। নাম আবু ,বাবু ,সাবু। জানো মা ,সবাই আমাকে নিয়ে কত্ত আদর করলো! সবাই তোমার কথা জিজ্ঞেস করছিলো। ওরা না সবাই তোমাকে চেনে। আচ্ছা মা ,তুমি কি আমার মামাদের  চেনো ?আবু মামাটা না একটু বোকাসোকা। বাবু মামাটা ভালো। আর সাবু মামাটা খুব দুষ্টু। মামাদের বাড়ির সামনে একটা ইয়া লম্বা নারিকেল গাছ আছে। ও বাবা ,সাবু মামা কী তরতর করে উপরে উঠে গেল। দুইটা নারিকেল পেড়ে আনলো। কেটে আমাকে খেতে দিল। ওমা কী মজা! তুমি খেয়েছ কখনো? তোমাকে একদিন নিয়ে যাবো। আবু মামা বলেছে তোমাকে নিয়ে যেতে। এরপর কি হলো শুনবে? দেখলাম একটা জাল নিয়ে বাবু মামা আর সাবু মামা বের হলেন। আমাকেও নিলেন সাথে। বাঁশবাগানের দক্ষিণ দিকে একটা বড় দিঘী। ওখানে জাল ফেলে বড় বড় রুই কাতলা আর পুটি মাছ তুললেন। মাছের ঝুড়িটা আমার হাতে  ছিল। কী ভারী রে বাবা! দুপুরে আমরা ওই মাছগুলো রান্না করে খেলাম। মাছের ডিমটা যে কত মজা। তুমি খেয়েছ কখনো মা? দিঘীর পাশে একটা খেজুর গাছ আছে ।ওটার ওপরে একটা কলসি ঝুলানো আছে। সাবু মামা করলো কী জানো? গাছে উঠে ওটা পেড়ে আনলো। দেখলাম কলস অর্ধেকটাই রসে পুর্ণ। এক গ্লাস খেতে দিলো আমাকে। ও মা!! কত মজা। তোমাকে যখন নিয়ে যাব , মামাকে বলবো ।তোমাকেও খাওয়াবেন ।  এখন আর কিছু বলবোনা। ক্ষুধা লেগেছে । ভাত দাও ।